|منذ /11-11-2010||#1|


مطاعم بغداد المجربه
السلام عليكم ورحمة الله وبركاته
حبيت انقللكم مطاعم بغداد المفتوحه بالجديد اللي مجربتهه بس الصور مو كلهه من تصويري
نبدي اولا بشارع 62 ساحة الواثق طبعاً مفتح بيه هوايه مطاعم وديفتحون بعد
مطعم صاج الريف
الاكل بيه طيب وخاصتاً الصاجيات اني مجربتهه بس مكان الكعده يعني اكو مطاعم هوايه يمه مكان الكعده احلى
مطعم توست (tost bread) الخبز المحمص
المكان كلش حلو وخاصتاً يم حوض الاسماك وبالطابق الثاني الكعدة رومانسيه بشكل
والاكل هم كلش طيب خاصتاً الكوردن بلو اني مجربته طبعاً هذا صاير مقابيل صاج الريف
مطعم chili
هذا المطعم بأدارة الشيف (محمد سوادي) تعرفوه هذا اللي يطلع عل شرقيه برنامج فطوركم علينا الاكل كلش طيب والكعده كلش حلوة وفيكه ورومانسيه وخاصتا مسوين شلال صغير اصطناعي الكعده يمه خرافيه
مطعم الشيف ستي cheif city
هذا المطعم صاير ببدايه شارع 62 المكان كولش جبير وبيه هم ملاعيب للأطفال ونافورات هو يتميز بمكانه الجبير الديكورات بسيطه يعني المطاعم اللي ذكرتهه ديكوراتهه احلى والاكل يعني متوسط بس البيتزا اني مجربتهه طيبه
مطعم ستيلا 62
طبعاً هذا مطعم جديد مصارله شهر من مفتح رحتله مره وحده طبعاً الديكور حلو وروعه وبيه 3 طوابق الاكل جيد جداً والخدمه ممتازه
مطعم كرسبي
المطعم بساحة الواثق نفسهه الاكل جيد بس الكعدة كلش عاديه متكون من طابق واحد
هسه انتهينه من شارع 62
هسه نجي للمنصور
مطعم القند المعروف طبعاً مو جديد الاكل بيه كلش طيب والديكورات روعه
مطعم مزايا
طبعاً هذا مفتح جديد مصارله كم شهر الاكل بيه كلش طيب والكعده رهيبه رومانسيه كللللش ..هاي من تصويري الصوره وطالعه بيهه سيارتنه الجيب ههههه
مطاعم الكريعات
المعروفه المكان والكعده خرافيه على نهر **** بس الاكلات هناك شعبيه ماكو اكلات غربيه اطيب شي السمج المسكوف
مطاعم الجادريه
طبعاً اكو مطعم كلش حلو اسمه سيسبان للأسف ماعندي صورة اله بيه حدايق خرافيه والكعده كلش كلش حلوة واكو كعده جوه هم روعه اسعاره طبعاً شويه غاليه عن باقي المطاعم بس الاكل طيب كلش اذا رحت للمطعم مره ثانيه اطكلكم صوره وانزلهه
مطعم الريف الايطالي في العرصات
الاكل مستوى جيد والكعده رومانسيه بشكل كللش حلوة
مطعم القصر الابيض في العرصات
الكعده بيه تراثيه وحلوة وبيه اكلات شعبيه فقط ماكو اكلات غربيه بس طيبه
مطعم هبي تايم في زيونه
مطعم بلو سكاي في زيونه
طبعاً هذا مو جديد الاكل بيه طيب وخاصتاً الشاورمه والبيتزا بس الكعده مو كلش صاير طابق ثاني وبيه كعده عل شارع
مطعم ستي سنتر في الحارثية
معروف من قبل بس ممطورين بيه شي عن قبل والصراحة الاكل قبل جان اطيب
وفي الأعظمية المطعم المعروف والشهير قاسم ابو الكص بصراحه ماأحب الشاورمه مالته زفره ههههه كعدته عاديه واكلاته شعبيه فقط ماكو غربي
ماعندي صورة اله من افوت من يمه عود اطكلكم صوره
ودمتم ياربي يعجبكم الموضوع
طبعاً اللي تعرف مطعم ببغداد مذاكرته ياريت تنزل صورته
|مواقع النشر (المفضلة)|
|الذين يشاهدون محتوى الموضوع الآن : 1 ( الأعضاء 0 والزوار 1)|
|أدوات الموضوع|
|انواع عرض الموضوع|

